Alianţa electorală Dreapta Unită, formată din USR, PMP şi Partidul Forţa Dreptei, se va afla pe buletinele de vot de la alegerile din data de 9 iunie, după ce Instanţa supremă a anulat decizia Biroului Electoral Central prin care a fost respins protocolul său de constituire, relatează Agerepres.
"ICCJ a validat alianţa electorală Dreapta Unită USR - PMP - Forţa Dreptei, admiţând contestaţia faţă de decizia Biroului Electoral Central. Decizia ICCJ dovedeşte că hotărârea iniţială a Biroului Electoral Central a fost una determinată de o majoritate politică ostilă democraţiei, controlată de PSD, care a eşuat lamentabil în încercarea de a împiedica candidatura alianţei Dreapta Unită", a anunţat Forţa Dreptei.
Liderii alianţei au susţinut, într-un comunicat de presă, că decizia BEC a fost "abuzivă".
"ICCJ ne-a dat dreptate şi a constatat că decizia BEC de respingere a înscrierii protocolului Alianţei Dreapta Unită este un abuz, un atac direct la adresa democraţiei din România, o încercare de a împiedica Opoziţia să participe la alegeri. Oricât de mare este disperarea regimului Iohannis, legile sunt clare. ICCJ a decis corect, la fel cum a făcut-o în 2019, când Dragnea şi PSD au vrut să scoată USR de pe buletin. Nu le-a mers nici atunci, nu le-a mers nici acum. Ne vedem la vot, pe 9 iunie", a precizat Cătălin Drulă, preşedintele USR, în comunicat.
"În România nu este totul pierdut, avem dreptul să mergem către români şi să le cerem încrederea pe 9 iunie. Dreapta Unită a revenit pe buletinul de vot, după ce PSD a încercat să ne elimine", a arătat, la rândul său, Eugen Tomac, preşedintele PMP.
Judecătorii au admis protocolul de constituire a Dreptei Unite, care poate participa astfel ca alianţă la alegerile locale şi europarlamentare din 9 iunie.
"Admite contestaţia formulată de contestatorii Partidul Uniunea Salvaţi România, Partidul Mişcarea Populară şi Partidul Forţa Dreptei împotriva deciziei Biroului Electoral Central nr. 1/D/17.03.2024, astfel cum a fost îndreptată prin decizia Biroului Electoral Central nr. 1/D/18.03.2024. Anulează decizia Biroului Electoral Central nr. 1/D/17.03.2024, astfel cum a fost îndreptată prin decizia Biroului Electoral Central nr. 1/D/18.03.2024. Admite Protocolul de constituire a alianţei electorale - 'Alianţa Dreapta Unită USR - PMP - Forţa Dreptei'. Definitivă. Pronunţată astăzi, 19 martie 2024, prin punerea soluţiei la dispoziţia părţilor prin mijlocirea grefei instanţei", se arată în decizia instanţei.
Sursa foto: Catalin Drula/ FacebookIn lipsa unui acord scris din partea InternetCorp, puteti prelua maxim 500 de caractere din acest articol daca precizati sursa si daca inserati vizibil linkul articolului Alianța Dreapta Unită poate participa la alegeri după ce ICCJ a respins decizia BEC.